Line Barfod (EL), 2006-03-30:
Enhedslisten er medforslagsstiller til forslaget.
Det er vi, fordi vi mener, at det er utrolig vigtigt, som det jo også er sagt af flere af de tidligere ordførere, at vi har et samlet sted, hvor der er nogle, der løbende arbejder med ligestilling.
Jeg kan ikke lade være med i forhold til den debat, der har været indtil nu, at sige, at man tilsvarende kunne sige, at alle udvalg skal være opmærksomme på retssikkerheden og sikre retssikkerheden.
Vi har jo set, at Retsudvalget gik ind og sagde, at her var noget, som de gerne ville følge ekstra med i, selv om det var en sag, som lå i Kulturudvalget eller i andre udvalg, for her havde Retsudvalget altså en opfattelse af, at de havde en anden tilgang til det end det fagudvalg, det ellers lå i.
På samme måde forestiller jeg mig, det vil være, hvis vi får et ligestillingsudvalg.
Så vil det ligestillingsudvalg arbejde kontinuerligt med ligestilling og vil nogen gange, selv om der ligger nogle sager i andre udvalg, også være med.
Vi har det jo tit sådan, at der er flere udvalg, som bliver inviteret med til samråd, som får bilagene til nogle bestemte forslag osv.
Det betyder noget at have et udvalg, som har en anden vinkel på sagerne, til at kigge på dem.
Når der ligger en sag i Arbejdsmarkedsudvalget, vil man primært se på det som arbejdsmarkedsordfører, og så kan det være godt, at der er et udvalg med ligestillingsordførere, som ser på det ud fra ligestillingsvinklen, og så kan man få en frugtbar dialog ud af de forskellige vinkler.
Det er jo ikke dermed sagt, at arbejdsmarkedsordførerne ikke interesserer sig for ligestilling eller ikke kan finde ud af det, men der er forskel på, hvor ens hovedfokus er.
Derfor kan det være vigtigt og givende, hvis vi får et særligt udvalg, der løbende beskæftiger sig med ligestilling, og som også er et udvalg – det fremgår både af bemærkningerne og af den hidtidige debat – som også ville kunne tage andre initiativer end bare at behandle lovforslag, som også ville kunne igangsætte nogle debatter, som også løbende kunne følge med i, hvad der sker på området osv.
Det tror jeg altså ville kunne være med til at gavne ligestillingen, for vi må jo erkende, at ligestillingen ikke kommer af sig selv.
Den der tro på, at vi har opnået det meste, har jo vist sig ikke at passe.
Der er behov for løbende at arbejde med det, hele tiden have fokus på det og hele tiden at se på, hvad vi kan tage af nye initiativer for at fremme ligestillingen.
Når man ser på kommunalreformen – den største reform nogen sinde i danmarkshistorien – er den gennemført, uden at der er lavet en ligestillingsvurdering.
Jeg er bekendt med, at det blev diskuteret i Det Politisk-Økonomiske udvalg, men det havde haft en helt anden fokus, hvis der havde været et ligestillingsudvalg, der fra starten havde sagt til Kommunaludvalget: Nu skal I altså huske, at der også er en ligestillingsvinkel, når man laver så stor en samfundsreform.
Det kunne måske have sikret et samråd med ministeren, det kunne måske have sikret, at der var høringer på et tidligt tidspunkt osv., og så kunne det jo godt være, at Folketinget havde fået kæmpet igennem over for ministeren, at der blev lavet en ligestillingsvurdering af hele den store reform.
Så jeg tror, at det kunne have en gavnlig effekt på Folketingets arbejde at få et udvalg, som kan holde fokus på ligestilling.